कथाक्रम में एक समय नामवर सिंह और राजेंद्र यादव में अपनी-अपनी स्थापनाओं को ले कर खूब गरमागरमी होती थी, विमर्श का आनंद आता था। नामवर का व्याख्यान गहरे ले जाता था, राजेंद्र यादव की सूचनाएं और विमर्श एक नई खिड़की खोलती थी, पूरे दो दिन तक गरमाहट बनी रहती थी, एक आग सुलगती रहती थी, जिस की आंच साल भर तक बनी रहती थी और कथाक्रम की प्रतीक्षा भी एक आकुल भूख के साथ बनी रहती थी। लेकिन एक बार अशोक वाजपेयी आए तो नामवर सिंह और राजेंद्र यादव भी बिखर गए उस बार। अशोक वाजपेयी के व्याख्यान की आंच में। कथाक्रम के आयोजन के वह सुनहरे विमर्श के दिन अब याद बन कर रह गए हैं। कह सकते हैं कि लेखकों की अब विषय पर बिना तैयारी के आना, रचना, सूचना और समझ के स्तर पर निरंतर दरिद्र होते जाना, विषय कोई भी हो एक ही रिकार्ड हर बार, हर जगह बजाना कुछ ज़्यादा होने लगा है। शैलेंद्र सागर जिस मीरा भाव से कथाक्रम का आयोजन करते हैं, लेखक साथियों को उन की इस पवित्र भावना का भी आदर करते हुए आना चाहिए इस कार्यक्रम में। कथाक्रम अपनी कुंठाएं उतारने का मंच तो नहीं ही है, न ही बनाए जाने की ज़रुरत है। जिस तरह दो-तीन लेखिकाओं के बीच मंच से व्यक्तिगत आरोप-प्रत्यारोप हुए और लगभग झोंटा-झोटव्वल विमर्श की नौबत आई वह कतई अशोभनीय था। मैंने इसी कथाक्रम में नामवर-राजेंद्र के आरोप-प्रत्यारोप भी देखे हैं। लेकिन उन दोनों ने या उनके अनुयायियों में भी कभी लेशमात्र भी व्यक्तिगत विमर्श सामने नहीं आए। उसी मुहब्बत से मिलते-जुलते दिखते थे, एक दूसरे की आलोचना को बर्दाश्त करते हुए। मैंने इसी कथाक्रम में रवींद्र कालिया को मंच पर नामवर सिंह की बात का कड़ा प्रतिवाद करते देखा है। इस के बाद मंच से नीचे उतर कर नामवर सिंह से रवींद्र कालिया को बिलकुल आनंद भाव में 'प्रभु मोरे अवगुन चित न धरो' भी कहते और नामवर को पान कूंचते मंद-मंद मुसकुराते भी देखा है। यह भाव बना रहना चाहिए। कथाक्रम या किसी भी विमर्श का सम्मान इसी भाव में निहित है। व्यक्तिगत कुंठा या गरमा गरमी में नहीं। जैसा कि इस बार कुछ लेखिकाओं ने कर दिया। भेद-मतभेद होते हैं, आलोचना होती है, उस को हजम करना सीखना चाहिए। उसके प्रतिरोध के और भी रास्ते हैं। और भी तरीके हैं। यह तो हरगिज़ नहीं। कि आप आंख में आंख डाल कर बात भी नहीं कर पाएं। सलाम-दुआ भी न कर पाएं? इस घटिया राजनीति में भी तमाम गिरावट और मुश्किलों के बावजूद पराजित व्यक्ति भी विजेता को गले मिल कर, हाथ मिला कर बधाई देता ही है। और आप तो साहित्य रच रहे हैं। और किसी भी साहित्य, किसी भी रचना का काम जोड़ना ही है, तोड़ना नहीं है। कथाक्रम भी जोड़ने के लिए ही साल भर में एक बार सब को बटोरता है, तोड़ने के लिए नहीं। लेकिन क्या कीजिएगा फर्जी विमर्शों को सर चढ़ाने की उपज की यह यातना भी हम नहीं तो क्या चेतन भगत भुगतेंगे? बोएंगे बबूल और चाहेंगे आम? सोचिए कि मुहावरों से भी लड़ना सचमुच कितना कठिन है। और हम हैं कि लड़ने चले हैं भूमंडलीकरण से! भाई वाह !